Gemini erstatter Google Assistant i hjemmet – med ny hardware på vej

Google har officielt annonceret, at deres AI-model Gemini nu integreres i hele Home- og Nest-porteføljen. Det markerer begyndelsen på en større udskiftning af Google Assistant, som gradvist vil blive udfaset til fordel for den mere avancerede Gemini. Målet er at give brugerne en mere naturlig og kontekstbevidst interaktion med hjemmets smarte enheder, hvor flere kommandoer kan kædes sammen og forstås i sammenhæng.

Fra Google Assistant til Gemini

Skiftet fra Google Assistant til Gemini er ikke kun en opdatering i baggrunden, men et fundamentalt skift i, hvordan brugerne kommer til at styre deres smarte hjem. Gemini kan forstå nuancer i sprog og tage højde for tidligere kommandoer i samtalen. Hvor man tidligere skulle gentage instruktioner præcist, kan man nu formulere sig mere frit. Dermed kommer interaktionen tættere på en almindelig samtale, hvilket både gør brugen nemmere og potentielt mere effektiv. Det svarer lidt til, hvad Apple formentlig også er på vej med for deres Siri på HomePod og andre smarte enheder – og hvad de allerede har implementeret på iPhone og iPad.

For danske brugere betyder det, at styring af alt fra lys til musik og kameraovervågning kan blive mere flydende. Google understreger, at Gemini også vil kunne lære af brugerens mønstre og tilpasse sig over tid, så oplevelsen føles mere personlig. Det hele samles i en ny Home app der er redesignet fra bunden.

Ny Google Home Speaker

I forbindelse med lanceringen har Google præsenteret en helt ny smart-højttaler, der går under navnet Google Home Speaker. Den er designet med henblik på at udnytte Gemini fuldt ud og kommer derfor med både forbedret mikrofonteknologi og et mere avanceret lydsystem. Ifølge Google skal højttaleren fungere som et naturligt centrum i hjemmet, hvor man ikke blot kan afspille musik i høj kvalitet, men også interagere med Gemini på en langt mere avanceret måde. Spørgsmålet er bare, hvor høj kvalitet en højttaler i den relativt beskedne størrelse reelt kan levere – den kommer i hvert fald nok ikke til at tilfredsstille hifi-entusiaster på nogen måde.

Designet er mere strømlinet end tidligere modeller, og højttaleren er bygget til at være en relativt diskret lydkilde i hjemmet. Højttaleren kommer dog først til næste år – indtil da vil Google koncentrere sig om at opdatere de eksisterende produkter der allerede står i brugernes hjem. Stort set alle ældre Google produkter får opdateringen til Gemini.

Nye Nest-kameraer

Google udvider samtidig sit kamera-sortiment med tre nye Nest-modeller: Indoor 2K, Outdoor 2K og Doorbell 2K. Alle modellerne er udstyret med højere opløsning og AI-drevet billedgenkendelse, der skal hjælpe med at skelne mellem relevante hændelser og ligegyldige bevægelser. Ifølge Google kan systemet eksempelvis kende forskel på et menneske, et dyr og en bil, hvilket betyder færre unødvendige notifikationer.

Kameraerne er designet til at arbejde tæt sammen med Gemini, så brugeren kan få mere intelligente notifikationer og endda interagere med kameraerne via stemmekommandoer. For eksempel kan man spørge Gemini om at vise sidste aktivitet foran hoveddøren eller opsummere dagens bevægelser.

Kommer på dansk

For danske brugere er integrationen af Gemini især interessant, fordi det bringer Google et skridt foran i smart home-kapløbet – og så endda på dansk. Tempoet, Google ruller funktionerne ud med kommer til at placere dem grundigt forrest i kapløbet imod især Apple i Danmark, hvor Alexa kun er meget lidt brugt fordi assistenten ikke taler dansk. Det er dog ikke bekræftet at alle funktioner kommer på dansk lige med det samme, men det må vi jo vente og se.

Ikke desto mindre betyder annonceringen, at danskere med eksisterende Nest-enheder kan forvente en markant opgradering i funktionalitet over de kommende måneder. Den nye Home Speaker og de opdaterede Nest-kameraer vil sandsynligvis også finde vej til det danske marked i 2026, hvilket kan sætte yderligere skub i konkurrencen om smarte hjem.

Gemini erstatter Google Assistant i hjemmet – med ny hardware på vej